钦定古今图书集成/明伦汇编/官常典/第250卷 > 《公孙弘开东阁赋》〈以风势声理畅休实久为韵〉杨谏
## 钦定古今图书集成/明伦汇编/官常典/第250卷 > 《公孙弘开东阁赋》〈以风势声理畅休实久为韵〉杨谏

君立相以道崇，相辅仁而协同。庶绩多士允釐。百工
始于其家，且有招贤之义；刑于四海，大启尚贤之风。
猗乎哉！汉武照临之秋，孙弘辅弼之岁。能好善以逮
下，不恃贵而怙势。子兴视夜，届宾阁而犹开；莺鸣在
春，知贤路之不蔽。道有行止，时有兴废，虽盛明则多
士，乃知人则下事。遇风雨而不易，将安乐以无替。善
乎立身，谁为之继？夫拔茅者利其汇征，开阁者求其
友生。茅思同茹，友贵同荣。故秩秩执《初莚》之礼，丁丁
谐《伐木》之声。在贵则勿遗乎贱，于旧而孰能无情。况
阁可以备时之燥湿，相可以为君之听视。贤是斯来，
宾是攸止。升降出入，温柔之始。脱粟布被，虽逢汲黯
之嗤；下荐上闻，竟遇汉皇之美。况亲仁而又崇，此亦
存乎下理。动不为妄，德风遐畅。善固有由，仁声允休。
岂比夫汉臣崇奢，后堂空罗夫妓乐，齐相为隘，累年
不易其狐裘者哉。惟其人心，酌乎故实。德不遐弃，敬
之终吉。然后知扫门者亦孔之丑，望尘者未离乎咎。
当效平津而延宾，知可大而可久。